报国寺看松同李懋明御史邹匪石吏部
左光斗 (Ming)
梵宇纷披松十围，龙鳞高挂鹤来归。拥护天阙心独苦，涉历冰霜势欲飞。寒柯苒放伸劲铁，皴皮细蹙姿态裂。怒枝云霄敌蛟龙，老根连蜷缠虹霓。清风吹散何萧骚，妙音众乐生波涛。碧云秋影横僧榻，金粉春花点客袍。我闻庐山之松参天起，孤高挺秀吸江水。天柱龙山遥相望，尔我贞心毋乃是。长安遍地桃李花，笑他夭冶擅繁华。五侯七贵争相看，岁寒谁为过君家。与君手挽长松株，向僧还索长松图。安得携松置丘壑，远避如今五大夫。